Körzethívószám

A körzethívószám a hívott telefonszám földrajzi elhelyezkedését mutatja, vagy azt a hálózatot – esetleg szolgáltatást – jelöli, amelyek keresztül a hívott elérhető. 

Saját körzeten kívülre indított hívásnál a belföldi hívószám általános felépítése a következő: belföldi előtét + körzethívószám + előfizetői szám. Néhány ország nem használ belföldi előtétet, ott a belföldi hívószám nem függ attól, hogy körzeten belülre vagy kívülre indítanak-e hívást.

Történelem 
Automata telefonközpontok először a helyi forgalmat tudták kapcsolni, ekkor a hívó egyszerűen a hívott előfizető számát tárcsázta. A helyközi forgalom későbbi automatizálásához más típusú központ volt szükséges, így a hivónak először ezt a központot kellett elérnie – a forgalomválasztó szám tárcsázásával – majd a hívott körzethívószámát és a hívott előfizető számát tárcsázta. A körzeten belüli és azon kívüli hívások tehát más-más szám hívásával épülnek fel: ezt nevezzük nyílt számozási rendszernek.

Korunkban már nem válik szét a helyi és helyközi forgalmat kapcsoló központ, ezért a forgalmválasztó szám feleslegessé vált. Bizonyos országokban ezért akkor is tárcsázni kell a körzethívószámot, ha a körzeten belül hívunk. A körzeten belüli és azon kívüli hívások tehát ugyanazon szám hívásával épülnek fel: ezt nevezzük zárt számozási rendszernek.

Nyílt számozási rendszerek

Magyarország 
Magyarországon a belföldi előtét 06. A körzethívószám kétféle: földrajzi számozási területet jelölő, egy- vagy kétjegyű szám (KS), illetőleg valamely szolgáltatást vagy hálózatot jelölő kétjegyű szám (SHS). Az előfizetői szám hossza 6, 7 vagy 10 lehet, de egy adott körzetkijelölő számhoz tartozó számhosszúság állandó. Példa belföldi hívásra: 06 55 765 432. Magyarország földrajzi számozási területeit ez a térkép mutatja.

Ausztria 

Ausztriában a belföldi előtét 0. A földrajzi számozási területet jelölő körzethívószám a legtöbbször négyjegyű, kivételt képeznek a nagyobb tartományi fővárosok (Bécs 1, Graz 316, Klagenfurt 463, Innsbruck 512, Salzburg 662, Linz 732). A körzetszám első számjegye általában a szövetségi államot jelöli.  Mobilszolgáltatók a 65–69-es tartományból kapnak körzetszámot. A szolgáltatások körzetszámának első jegye többnyire 8 vagy 9. 

Az előfizetői szám hossza egy körzeten belül is változó – nagyobb forgalmú előfizetők rövidebb számot kapnak –, igy a számhossz (körzetszám nélkül) 3–11 lehet. Példa belföldi hívásra: 0810 001503.

Németország 

Németországban a belföldi előtét 0. A földrajzi számozási területet jelölő körzethívószám hossza 2–5 jegy, az előfizetői szám hossza 5–10 lehet azzal, hogy a körzethívószám és az előfizetői szám együttes hossza (a belföldi hívószám) 10, 11, vagy 12 számjegy.  A körzethívószám első jegye a gyűjtőgócközpontot jelöli ki (ez nagyjából megfeletethető azoknak a tartományoknak, ahol az adott számjeggyel kezdődnek a körzethívószámok):  

2 Düsseldorf (Észak-Rajna-Vesztfália) 

3 Berlin (az egykori NDK területén található tartományok) 

4 Hamburg (Schleswig-Holstein, Hamburg, Bréma) 

5 Hannover (Alsó-Szászország) 

6 Frankfurt (Saar-vidék, Rajna-vidék-Pfalz, Hessen) 

7 Stuttgart (Baden-Württemberg) 

8 München (Dél-Bajorország) 

9 Nürnberg (Észak-Bajorország) 

Egyessel kezdődnek tömeghívószámok (137), a mobilszámok (15, 16, 17), a virtuális magánhálózati számok (18).  

A körzethívószámok jegyzékét a Bundesnetzagentur teszi közzé. 

Példa belföldi hívásra: 069 90 00 99 00.

Svédország 

Svédországban a belföldi előtét 0. A földrajzi számozási területet jelölő körzethívószám hossza 1–3 jegy, az előfizetői szám hossza 5–8 lehet azzal, hogy még egy körzetszámon belül is különböző lehet az előfizetői számok hosszúsága. Egyjegyű körzethívószáma csak Stockholmnak van (8), kétjegyű körzetszámot kapott húsz nagyobb agglomeráció, a többi kettőszáznegyvenhárom körzet három számjegyű. (A távhívás hajnalán, 1949-től Stockholm körzetszáma 10 volt. Azért változtatták 8-ra 1963-ban, mert így a városban hétjegyű előfizetői számokat is ki lehetett osztani. Akkoriban az elektromechanikus központok regisztere csak nyolc számjegyet volt képes tárolni.)   

A földrajzi számok első jegye az 1–6 és 8–9 tartományban lehet. Csoportosításukat mutatja a jobb oldali térkép.   

A szélessávú mobilszolgáltatások 71, a személyhívók 74, a személyes szolgáltatások 75, az osztott díjazású számok 77, a hálózatüzemeltetők szolgálati számai pedig 78 számkezdettel bírnak.     

A nomadikus számok (VoIP) körzetszáma 10, az ingyenesen hívható számoké 20.    

Az emelt díjas körzetszámok: 900, 939 és 944.   

Tömeghívásokat a 99-es körzethívószámon lehet fogadni.  

A mobilszámok kezdőjegyei 70, 72, 73, 76 vagy 79. A mobilszámok mindig kilenc jegyből állnak (a belföldi előtétet nem számítva).  

Példa körzeten belüli hívásra: 90 510, körzeten kívüli hívásra: 031 90 510.

Észak-Amerika 

Egységes számozási rendszert használ az Amerikai Egyesült Államok, Kanada és néhány Karib-tengeri sziget (lásd az ábrán +1-gyel kezdődő számokat). A belföldi előtét 1, a körzetszám mindig háromjegyű. 

A helyi hívás módja körzetről körzetre változik. Amennyiben az adott földrajzi terület csupán egyetlen körzetszámmal rendelkezik, akkor elegendő hét jegyet tárcsázni. Ha több, ú. n. lefedő körzetszám is tartozik ugyanahhoz a földrajzi területhez, akkor mindig tíz jegyet kell tárcsázni (a háromjegyű körzetszámot plusz a hétjegyű előfizetői számot). 

Távhívásnál a belföldi előtét után kell a körzetszámot és az előfizetői számot hívni. Példa egy nashville-i szám hívására: 1-615-555-0188. 

Érdekes kivételként Észak-Amerikában a mobiltelefonok eléréséhez nem használnak külön körzetkijelölő számot. Ebből az következik, hogy egy telefonszámról ránézésre nem lehet megállapítani, hogy földrajzi szám-e, vagy mobilszám.

Zárt számozási rendszerek

Franciaország 

Franciaországban 1996. október 18. óta minden előfizető hívásakor tíz számjegyet kell tárcsázni, melyek a következők: E Z AB PQ MCDU.  

Az első számjegy (E) nem forgalom-, hanem szolgáltatóválasztó szám (0 jelenti az alapértelmezett szolgáltató választását). Franciaországon kívülről indított hívásnál ezt a jegyet nem szabad tárcsázni.  

A második számjegy (Z) 1–5 értéke földrajzi zónát jelent (lásd a térképet), 6–7 mobilszámot jelez, 8–9 pedig különböző szolgáltatások eléréséhez használatos. 

A harmadik és negyedik számjegy (AB) felel(t) meg a körzethívószámnak, nagyjából egy megyét lefedve (példa: 93 Alpes-Maritimes, 95 Korzika, 77 Loire). A részletes lista – franciául – itt böngeszhető.

Az ötödik és hatodik számjegy (PQ) a megyén belüli telefonközpontot jelöli. 

A földrajzi zónák léte ma már csak telefontörténeti érdekességet jelent: 2023. január elsejétől az előfizető az országban bárhová elhordozhatja a számát, így a Z 1–5 értéke már nem feltétlenül jelent földrajzi hovatartozást.

Francia specialitás, hogy a tengerentúli területek előfizetőit is tíz számjeggyel lehet hívni – vagyis nem kell nemzetközi hívást indítani. A számtartományok a következők:

Olaszország 

A zárt számozási rendszert 1998. június 19-én vezették be. Az első számjegy nem forgalomválasztó szám, hanem a földrajzi- és mobilszámokat, illetve az egyes szolgáltatásokat jelöli. A földrajzi számok 0-val, a szolgáltatások 1-gyel, a mobilszámok 3-mal, a rövidített számok 4-gyel, a nomadikus számok 5-tel, a különleges díjszabású számok 8-cal kezdődnek. Egyedülálló, hogy a nullát Olaszországon kívülről indított (nemzetközi) hívásnál is tárcsázni kell.  

A földrajzi számok tízjegyűek (a vezető nullát beleértve). A nulla után egy, két vagy három számjegy jelöli ki a hívott körzetet. Egyjegyű Róma és Milánó körzetkijelölő száma (06, illetve 02), kétjegyű számot kapott huszonnyolc körzet (lásd a táblázatot), végül háromjegyű a körzetszáma további 202 körzetnek.  

San Marino körzetszáma 0549, de elérhető a +378 országhívószám tárcsázásával is. A Vatikán ugyancsak rendelkezik országhívószámmal (+379), de azt nem használják: az ottani számokat a római 06-os prefixszel lehet felhívni.

A mobilszámok szintén tízjegyűek, és az első számjegyük mindig 3.

Fordítás

Források

Magyarország

Ausztria

Észak-Amerika

Franciaország

Németország

Olaszország

Svédország

Jegyzetek 

Kommunikáció
Telefónia